Komisjoni määrus (EÜ) nr 963/2001,

17. mai 2001,

millega kehtestatakse nõukogu määruse (EÜ) nr 1259/1999 üksikasjalikud rakenduseeskirjad seoses täiendava ühenduse toetusega ja komisjonile edastatava teabega

EUROOPA ÜHENDUSTE KOMISJON

võttes arvesse Euroopa Ühenduse asutamislepingut,

võttes arvesse nõukogu 17. mai 1999. aasta määrust (EÜ) nr 1259/1999, millega kehtestatakse ühise põllumajanduspoliitika raames kohaldatavate otsetoetuskavade ühised eeskirjad, [1] eriti selle artikli 11 esimest taanet,

ning arvestades järgmist:

(1) Määruse (EÜ) nr 1259/1999 artikli 5 lõikes 2 osutatud täiendava ühenduse toetusega rahastatud maaelu arengu meetmed on osa maaelu arengu programmist vastavalt nõukogu 17. mai 1999. aasta määruse (EÜ) nr 1257/1999 (Euroopa Põllumajanduse Arendus- ja Tagatisfondi (EAGGF) toetuse kohta maaelu arendamiseks ning teatavate määruste muutmise ja kehtetuks tunnistamise kohta [2]) artiklitele 41–44. Seetõttu hindab komisjon ettepandud meetmeid vastavalt komisjoni 23. juuli 1999. aasta määruse (EÜ) nr 1750/1999 (millega kehtestatakse üksikasjalikud eeskirjad nõukogu määruse (EÜ) nr 1257/1999 (Euroopa Põllumajanduse Arendus- ja Tagatisfondi (EAGGF) toetuse kohta maaelu arendamiseks) kohaldamiseks, [3] viimati muudetud määrusega (EÜ) nr 672/2001 [4]) artikli 33 lõike 2 punktile a.

(2) On vaja määrata kindlaks määruse (EÜ) nr 1259/1999 artikli 5 lõikes 2 osutatud tähtajad täiendava ühenduse toetuse saamiseks. Need tähtajad peaks võimaldama liikmesriikidele piisavalt aega täiendava ühenduse toetuse kasutamiseks.

(3) Määruse (EÜ) nr 1259/1999 artikli 5 lõikega 2 nähakse ette toetuse vähendamisel vabanenud summade kasutamine kehtivaid maaelu arengu meetmeid täiendavate meetmete jaoks. See toetus võib koosneda kehtivate meetmete alusel uutele toetusesaajatele antavast toetusest, sealhulgas toetusesaajatele kehtivate meetmete raames täiendavatest tegevustest tulenevate uute kohustuste jaoks antavast toetusest või täiendavate meetmete toetamisest. Siiski ei tohiks seda kasutada ühenduse kaasrahastamise määra suurendamiseks maaelu arengu programmdokumentides juba ettenähtud meetmete puhul. Jälgitavuse tagamiseks peab toetusesaaja võetud mitmeaastaste meetmete finantseerimisallikas jääma samaks kuni meetmete lõppemiseni.

(4) Selleks, et komisjonil oleks vastavalt määruse (EÜ) nr 1259/1999 artiklile 9 täielik teave liikmesriikide võetud meetmetest kõnealuse määruse kohaldamiseks, tuleks võtta vastu eeskirjad teatiste sisu ja tähtaegade kohta.

(5) Vastavalt nõukogu määruse (EÜ) nr 1254/1999 [5] artiklile 42 ja muudele põllumajandusturgude ühist korraldust käsitlevate määruste vastavatele artiklitele kehtestatud korralduskomiteedest koostatud ühiskomitee ei ole oma eesistuja määratud tähtaja jooksul oma arvamust esitanud,

ON VASTU VÕTNUD KÄESOLEVA MÄÄRUSE:

Artikkel 1

Täiendav ühenduse toetus

1. Vastavalt määruse (EÜ) nr 1259/1999 artikli 3 lõikele 2 ja artiklile 4 kinnipeetud summasid kasutatakse kõnealuse määruse artikli 5 lõikes 2 ettenähtud täiendava ühenduse toetuse maksmiseks hiljemalt summade kinnipidamise majandusaastale järgneva kolmanda majandusaasta lõpul.

2. Täiendav ühenduse toetus ühe või enama määruse (EÜ) nr 1259/1999 artikli 5 lõikes 2 osutatud meetme jaoks sisaldab toetust, mis antakse:

a) määruse (EÜ) nr 1257/1999 artikli 44 lõikes 2 osutatud maaelu arengu programmdokumentides sisalduvate kehtivate meetmete alusel täiendavatele toetusesaajatele; ja/või

b) maaelu arengu programmdokumentidesse lisatavate täiendavate meetmete jaoks.

Ühenduse panus kõnealuse täiendava toetuse maksmisel on sama, mis on asjaomase meetme jaoks ette nähtud maaelu arengu programmdokumendis.

3. Toetusesaaja võetud mitmeaastast meedet ei rahastata vaheldumisi ühel aastal määruse (EÜ) nr 1750/1999 artikli 33 lõike 2 punktis a osutatud ühenduse toetusega ja teisel aastal määruse (EÜ) nr 1259/1999 artikli 5 lõikes 2 ettenähtud täiendava ühenduse toetusega.

Artikkel 2

Teabe edastamine komisjonile

1. Liikmesriigid esitavad komisjonile määruse (EÜ) nr 1259/1999 artiklis 3 ja kõnealuse määruse lisas loetletud iga sektori kohta:

a) kasutatud põllumajandusmaa olukorra ja asjaomase toodangu analüüsi koos viitega võimalikele keskkonnamõjudele;

b) kõnealuse määruse artikli 3 lõikega 1 ettenähtud asjakohaste keskkonnakaitsemeetmete üksikasjaliku kirjelduse, pidades silmas punktis a osutatud analüüsi;

c) vastavalt kõnealuse määruse artikli 3 lõikele 2 määratud karistuste üksikasjaliku kirjelduse.

2. Kui liikmesriigid otsustavad kohaldada määruse (EÜ) nr 1259/1999 artiklit 4, edastavad nad selleks võetud meetmete üksikasjaliku kirjelduse.

3. Liikmesriigid edastavad mis tahes muude vastavalt määrusele (EÜ) nr 1259/1999 võetud meetmete üksikasjaliku kirjelduse.

4. Lõigetes 1, 2 ja 3 osutatud kirjeldused osutavad liikmesriigi ja/või ühenduse kõigile asjakohastele õigusaktidele. Komisjoni taotluse korral edastavad liikmesriigid komisjonile kõnealused riiklikud õigusaktid.

5. Lõigetes 1, 2 ja 3 osutatud teatised edastatakse viivitamata pärast kõnealuste meetmete vastuvõtmist. 1. jaanuari 2000 ja 31. juuli 2001 vahel vastuvõetud meetmete kohta esitatakse teave 30. septembriks 2001.

6. Liikmesriigid esitavad igal aastal hiljemalt 30. septembril vastavalt määruse (EÜ) nr 1259/1999 artikli 3 lõikele 2 ja artiklile 4 kinnipeetud summade ja täiendava ühenduse toetuse ajakohastatud jaotuse koos määruse (EÜ) nr 1750/1999 artikli 37 kohase kulude kalkulatsiooniga.

Artikkel 3

Aastaaruanne

1. Komisjonile edastatakse iga aasta 30. aprilliks aastane arenguaruanne artikli 2 lõigetes 1, 2 ja 3 osutatud meetmete ja karistuste rakendamise ning nende mõju pikendamise kohta. Esimene arenguaruanne esitatakse 30. aprilliks 2002 ja see hõlmab 2000. ja 2001. aasta jooksul rakendatud meetmeid ja karistusi.

Arenguaruanne sisaldab järgmist teavet:

a) artikli 2 lõigetes 1, 2 ja 3 osutatud meetmete ja karistuste rakendamisega seotud kättesaadavate materiaalsete ja finantsandmete kokkuvõte, millele on lisatud nende andmete analüüs koos suuremate probleemide üksikasjadega;

b) seatud rakenduslike eesmärkide saavutamisel tehtud edusammude hindamine punktis a ettenähtud teabe alusel.

2. Kui aruannet ei ole saadud iga aasta 30. aprilliks või kui aruanne on selgelt puudulik, peatab komisjon kõnealusele liikmesriigile EAGGF tagatisrahastu alamrubriigiga 1A seotud kulude ettemakse väljamaksmise järgmiselt:

a) kui aruannet ei ole saadud 15. maiks või kui see on nimetatud kuupäeval selgelt puudulik, peetakse juuni algul tehtavast ettemaksest kinni summa, mis on võrdne määruse (EÜ) nr 1259/1999 artikli 3 lõike 2 ja artikli 4 kohaselt eelmise aasta 1. mai ja 15. oktoobri vahel mahaarvatud summadega;

b) kui aruanne on saadud pärast 15. juunit või kui see on nimetatud kuupäeval selgelt puudulik, peetakse juuli algul tehtavast ettemaksest kinni summa, mis on võrdne määruse (EÜ) nr 1259/1999 artikli 3 lõike 2 ja artikli 4 kohaselt 16. oktoobri ja 30. aprilli vahel mahaarvatud summadega.

3. Vastavalt lõikele 2 vähendatud summa makstakse pärast täieliku aruande saamist kõnealustele liikmesriikidele välja koos teise ettemaksega.

Artikkel 4

Jõustumine

Käesolev määrus jõustub seitsmendal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 17. mai 2001

Komisjoni nimel

komisjoni liige

Franz Fischler

[1] EÜT L 160, 26.6.1999, lk 113.

[2] EÜT L 160, 26.6.1999, lk 80.

[3] EÜT L 214, 13.8.1999, lk 31.

[4] EÜT L 93, 3.4.2001, lk 28.

[5] EÜT L 160, 26.6.1999, lk 21.

--------------------------------------------------